दूसरा, धर्म और आध्यात्मिकता की आड़ में जमीन हड़पने और यौन व्यभिचार का खेल। आसाराम इच्छाधारी बाबा इसके प्रतीक हैं। जातीय व सामाजिक विषमता को भुना कर अपनी स्थिति मजबूत करना और अवैध गतिविधियों में लिप्त होना तीसरी तरह का वर्ग है जिसमें बाबा रामपाल, निरंकारी बाबा हरदेव आदि को रखा जा सकता है। चौथी श्रेणी में चंद्रास्वामी जैसे बाबा आ सकते हैं जिनका नाम हथियारों की खरीद-फरोख्त में ऊंचे राजनीतिक संपर्कों का इस्तेमाल कर संपत्ति अर्जित करना रहा है। पांचवी श्रेणी में शुद्ध रूप से राजनीति में दखल देनेवाले धीरेन्द्र ब्रह्मचारी जैसे बाबाओं को लिया जाना चाहिए। विदेशों खासकर पश्चिमी देशों में अपने आध्यात्मिक रूप को भुना कर अपना साम्राज्य कायम करने की कोशिश करनेवालों में ओशो, महेश योगी आदि को रखा जा सकता है।